Publication: Magyar Közlöny
Issue: MK-1998-68 (Year: 1998, Number: 68)
Era: 1990-2004
Section: mestervizsga-követelményrendszere megegyezik a 33/1997. (X. 31.) NM rendeletben
Paragraph Index: 57

16. Egyéb egyedi, különleges eszköz elkészítése. A vizsgabizottság által elfogadott gyakorlati feladatok köréből kijelölt témákból a jelölt a helyszínen végzi el a szükséges műveleteket, s készíti el a vizsgadarabokat. A jelölt készíthet mesterremeket, a vizsgabizottsághoz benyújtott kérvénye alapján, és a gyakorlati vizsgafeladatának végzése, elkészítése során felhasználhatja a magával hozott eszközöket, félkész munkadarabokat is. A vizsgáztatáshoz szükséges berendezésekről, eszközökről a mestervizsgát szervező gondoskodik. A gyakorlati vizsgát megelőzően a Mestervizsga Bizottság kiválasztja a vizsgázók számának megfelelő gyakorlati vizsgakérdést (vizsgafeladatot), s egyben felkéri a vizsgáztatásra feljogosított intézményt (gyakorlati vizsgahelyet) a gyakorlati feladatok elvégzéséhez szükséges eszközök, alap- és segédanyagok biztosítására. A vizsgabizottság a gyakorlati vizsga megkezdése előtt ellenőrzi a helyszínt, a vizsga lefolytatásához szükséges tárgyi feltételek meglétét. A gyakorlati vizsga munkavédelmi, biztonságtechnikai oktatással kezdődik, ahol a vizsgabizottság elnökének fel kell hívni a vizsgázók figyelmét arra, hogy a gyakorlati feladat végzése során milyen munka- és környezetvédelmi, ergonómiai és higiénés előírásokat kell betartani. A mestervizsga értékelése: A mesterjelölt gyakorlati munkáját a vizsgabizottság a munkavégzés szakszerűsége, pontossága, a technikai és technológiai folyamatokra vonatkozó előírások betartása, a munkavédelmi és biztonságtechnikai szabályok alkalmazása, valamint a gyakorlati feladat „termékének” minősége alapján bírálja el. A minősítés pontozással történik, a maximálisan adható pontszám: 100. Sikertelen gyakorlati vizsgát hat hónap elteltével lehet megismételni. A vizsgát követően a jelöltet tájékoztatni kell az elért eredményéről.

Source: https://magyarkozlony.hu/hivatalos-lapok/49eb4c19b7625f4524932140e2a69fdfdfd9636d/dokumentumok/4ddfc5ed1e421ce1228abc6ad932aea0aa43e06c/letoltes